運有榮枯行
作者：釋文珦
朝代：宋

paragraphs: 運有榮枯，道有隆汙。
吉凶福禍，相爲乘除。
歷覽舊載，變滅紛如。
或以貪殘，或以逼誅。
莫知其端，爲之長吁。
予少愚蠢，不能奔趨。
翛然物表，與古爲徒。
彼是兩忘，乃道之樞。
庶幾中庸，匪疾匪徐。
不事王侯，不遊國都。
高尚其事，猗那其居。
煙霞沖澹，松竹扶疎。
來往忘機，山澤之癯。
荷裳芰製，可曳可婁。
竺墳魯誥，可卷可舒。
逍遥林壑，寧畏簡書。
臨清坐茂，洽比禽魚。
自守玄默，死生弗渝。
安時處順，其樂只且。